Asugen n yimekwan-agi ɣer umedyaz ur llin ara kan akka, maca nezmer ad ten-neḥseb d ifukal i wakken ad d-yemmal tamagit-nneɣ imi yal tardast, yal amekkan deg tmurt-agi tella deg-s lbaḍna, yella deg-s limarat i aɣ-d-yemmalen tigemmi-nneɣ. Kra n yimekwan deg-sent i ḍrant tegrawliwin, kra nniḍen akka amm Ṭasili i deg yella ugerruj n Yimaziɣen, imi akken neẓra d adeg i deg nettaf Tira n tfinaɣ d unuɣen i d yemmalen tudert n Yimaziɣen d wamek llan ttidiren (tafellaḥt), ad d-nebder daɣen tamdint n Sirta i yellan gar temdinin n Numidi di lweqt-nni n Massinisa, amm akken deg-s ad naf isem-is yettwakteb ɣef yiwet n teẓrut deg temnaḍt-agi n Cirta, rnu ɣer-s timnaḍin n Ɣerdaya, Lḥugar, d timnaḍin i deg ttidiren yimaziɣen ttmeslayen tutlayt-nsen tayemmat mbaɣir akukru.